กรมอนามัย ห่วงโรงงานที่มีพนักงานตั้งแต่ 500 คนขึ้นไป ติดเชื้อโควิด–19 สูงขึ้น หลังพบโรงงานหลายแห่งไม่มีการคัดกรองพนักงานก่อนเข้าทำงาน
นพ.สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า จากข้อมูลการติดตามผลการประเมินรับรองตนเองของสถานประกอบกิจการผ่านแพลตฟอร์ม Thai Stop COVID Plus ข้อมูลสะสม ณ วันที่ 11 พฤษภาคม 2564 มีจำนวนสถานประกอบกิจการประเภทโรงงาน  เข้ามาประเมินรับรองตนเอง ทั้งหมด 1,386 แห่ง สามารถดำเนินการตามมาตรฐานได้ตามเกณฑ์ฯ 1,056 แห่ง คิดเป็นร้อยละ 76 และไม่ได้ตามเกณฑ์ฯ 330 แห่ง คิดเป็นร้อยละ 24 และยังพบสถานการณ์การระบาดในโรงงานมีผู้ติดเชื้อทั้งหมด 250 ราย จากโรงงาน 5 แห่ง ใน 5 จังหวัด ได้แก่ สมุทรปราการ ประจวบคีรีขันธ์ ปทุมธานี สมุทรสาคร และนนทบุรี ส่วนใหญ่จะพบในโรงงานที่มีพนักงานมากกว่า 500 คนขึ้นไป มีความหนาแน่นของคนมากกว่า 1 คนต่อ 4 ตารางเมตร มีแรงงานต่างด้าวหรือแรงงานที่มาจากพื้นที่สูง หรืออาคารเป็นระบบปิด อากาศถ่ายเทไม่สะดวก นอกจากนี้ยังมีสาเหตุหลักมาจากการสัมผัสใกล้ชิดผู้ติดเชื้อ ไม่มีการคัดกรองพนักงานก่อนเข้าทำงาน มีการสังสรรค์ กินอาหารร่วมกันและสถานที่พักอาศัยของคนงานไม่เป็นไปตามมาตรการของกระทรวงสาธารณสุข ทำให้มีความเสี่ยงการติดเชื้อโควิด-19 สูงขึ้น จึงขอความร่วมมือให้สถานประกอบการประเภทโรงงานยกระดับมาตรการเฝ้าระวังและป้องกันโรคโควิด-19 ด้วยการคัดกรองผู้ปฏิบัติงานก่อนมาทำงานในระดับเข้มข้น ด้วยการประเมินตนเองผ่านเว็บไซต์ “ไทยเซฟไทย” ที่ช่วยลดความเสี่ยงการติดเชื้อและแพร่กระจายเชื้อโควิด -19 สู่เพื่อนร่วมงานก่อนเข้ามาทำงานทุกวัน ลดความแออัดหรือความหนาแน่นบริเวณที่ปฏิบัติงาน จัดสถานที่ทำงานให้โล่ง มีการระบายอากาศที่ดีและเปิดประตูหน้าต่างทุกๆ 1 ชั่วโมง ในส่วนของที่พักคนงาน ให้หลีกเลี่ยงการรวมกลุ่ม ควบคุมความสะอาดของที่พักให้ได้มาตรฐาน หากมีรถรับ-ส่งพนักงาน ต้องจำกัดจำนวนไม่ให้แออัด ผู้โดยสารต้องสวมหน้ากากทุกคนและทุกครั้งที่ใช้บริการ หมั่นทำความสะอาดและฆ่าเชื้อภายในรถเป็นประจำ ปฏิบัติตามคำแนะนำของกระทรวงสาธารณสุขอย่างเคร่งครัด